בשנים האחרונות פילסה המוסיקה של להקת עלמא דרך אל ליבם של אלפי אוהדים מכל גווני האוכלוסיה בישראל. בזכות הטקסטים האיכותיים, המוסיקה המקורית והמרגשת וההגשה הבלתי-אמצעית של שלושת חברי הלהקה: אברהם מוסקל, רעיה מוסקל ואליאב אובל-נאמן.
שלישיית עלמא היא תופעה ייחודית בנוף התרבות הישראלי. שלושה יוצרים מוכשרים שכותבים, מלחינים ומבצעים, מקיימים יחד כבר 15 שנים (10 שנים מאז שיצא האלבום הראשון) שותפות יצירתית שמגשרת על פערים ומביאה אל הבמה קול ייחודי של שירת-תפילה יהודית-ישראלית-אנושית במובן הרחב והעמוק ביותר. עבור אנשים רבים מהווים השירים של להקת עלמא השראה בנקודות ציון משמעותיות בחיים.
כיום להקת עלמא נמצאת על סף הוצאת אלבום שלישי שבו בעיקר טקסטים מקוריים שנכתבו מתוך חוויות החיים שלהם. לאחר ההצלחה הגדולה של פרוייקט ההדסטארט לאלבום, ומגובים בהמלצות של אמנים כאביתר ואהוד בנאי, עם הצליל הייחודי שלהם כשהוא מלא ומגובש יותר מתמיד – צליל אותו הגדיר אהוד בנאי כ"פולק עברי-כנעני מקומי". מוסיקה שחודרת ישר ללב.